Na temelju članka 41. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19, 57/22 i 101/23), Odluke o načinu ostvarivanja prednosti pri upisu djece u Dječji vrtić Ploče i članka 50. i 57. Statuta Dječjeg vrtića Ploče, Upravno vijeće Dječjeg vrtića Ploče, na 31. redovnoj sjednici održanoj dana 31.05.2024. godine donosi

**PRAVILNIK**

**O UPISU DJECE U DJEČJI VRTIĆ PLOČE**

1. **OPĆE ODREDBE**

Članak 1.

Pravilnikom o upisu djece u Dječji vrtić Ploče (u daljnjem tekstu: Pravilnik) utvrđuju se mjerila i postupak upisa djece u predškolsku ustanovu Dječji vrtić Ploče u redovnom i naknadnim upisima prema odrednicama nadležnog Ministarstva za e-upise, Odluke Gradskog vijeća Grada Ploča o načinu ostvarivanja prednosti pri upisu djece u Dječji vrtić Ploče, Plana upisa i Odluke o upisu što ga za redovne upise donosi Upravno vijeće vrtića, a za naknadne ravnatelj dječjeg vrtića (u daljnjem tekstu: Vrtić). Istim se utvrđuju mjerila, organizacija rada s polaznicima Vrtića, uvjeti pod kojima dijete može biti ispisano iz Vrtića, međusobna prava i obveze davatelja i korisnika usluga: prava roditelja / skrbnika djeteta - korisnika usluga, dužnosti roditelja / skrbnika djeteta - korisnika usluga i dužnosti Vrtića - davatelja usluga.

Pod pojmom Osnivača Vrtića u ovom Pravilniku podrazumijeva se Gradonačelnik Grada Ploča kao predstavnik Osnivača.

1. **POSTUPAK UPISA DJECE U VRTIĆ U REDOVNOM UPISNOM ROKU**

Članak 2.

U Vrtić se upisuju djeca rane i predškolske dobi od navršenih 12 mjeseci života do polaska u osnovnu školu.

U novu pedagošku godinu djeca se upisuju sukladno važećim pedagoškim standardima i mjerilima za broj djece u odgojnim skupinama, do popune postojećih kapaciteta Vrtića putem e-upisa.

Djeca koja su već upisana u Vrtić nastavljaju pohađati Vrtić uz obvezu podnošenja dokumentacije sukladno internim aktima i procedurama Vrtića, te ne podliježu postupku bodovanja.

Djeca - polaznici Vrtića ne podliježu proceduri bodovanja i obnavljaju upis putem interne procedure:

* Podnošenje Zahtjeva za obnovu upisa
* Preslike osobnih iskaznica oba roditelja / skrbnika (obostrano)
* Zdravstvena dokumentacija: potvrda o sistematskom zdravstvenom pregledu djeteta predškolske dobi prije upisa u Vrtić i preslika knjižice cijepljenja djeteta.

Članak 3.

Vrtić upisuje djecu u sljedeće programe:

1. redovite 10-satne i 6-satne programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima;
2. redovitu skupinu 6-satnog programa / 10-satnog programa s integriranim vjerskim katoličkim odgojem;
3. program predškole - obvezan za svu djecu u godini prije polaska u osnovnu školu koja nisu obuhvaćena nekim od redovitih programa rada Vrtića;
4. program integracije djece s teškoćama u razvoju u redovite 10-satne i 6-satne skupine;
5. kraće i posebne programe ranog učenja stranih jezika, umjetničkog, kulturnog, sportskog i drugih sadržaja - prema iskazanom interesu roditelja za određeni ponuđeni program.

Članak 4.

Ukoliko je Vrtić u mogućnosti upisati svu prijavljenu djecu neće se primjenjivati metoda bodovanja za ostvarivanje prednosti pri upisu u Vrtić, propisana člankom 5. ovoga Pravilnika.

Za dijete koje je obavezno pohađati predškolu Grad Ploče dužan je osigurati mjesto u Vrtiću. Prednost pri upisu u Vrtić za iduću pedagošku godinu imaju djeca koja do 1. travnja tekuće godine navrše četiri godine života.

Ako Vrtić ne može upisati svu prijavljenu djecu, nakon upisa djece koja su do 1. travnja tekuće godine navršila četiri godine života, djeca se upisuju na način da prednost pri upisu imaju djeca roditelja invalida Domovinskog rata, djeca iz obitelji s troje ili više djece, djeca oba zaposlena roditelja, djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, djeca samohranih roditelja, djeca jednoroditeljskih obitelji, djeca osoba s invaliditetom upisanih u Hrvatski registar osoba s invaliditetom, djeca koja su ostvarila pravo na socijalnu uslugu smještaja u udomiteljskim obiteljima, djeca koja imaju prebivalište ili boravište na području dječjeg vrtića te djeca roditelja koji primaju doplatak za djecu ili roditelja korisnika zajamčene minimalne naknade.

Prednosti pri upisu djece temeljem kriterija propisanih stavkom 3. ovoga članka razrađene su metodom bodovanja u članku 5. ovoga Pravilnika.

Djeca se upisuju u skladu s važećim Zakonom o zaštiti pučanstva od zaraznih bolesti i Programom zdravstvene zaštite djece, higijene i pravilne prehrane djece u dječjim vrtićima.

Članak 5.

**Bodovanje djece koja se prvi put upisuju u Vrtić**

Red prvenstva razrađuje se metodom bodovanja prema sljedećim kriterijima:

|  |  |  |
| --- | --- | --- |
| R.BR. | OPIS KRITERIJA | BROJ BODOVA |
| 1. | Djeca koja imaju prebivalište ili boravište na području Vrtića | 200 |
| 2. | Djeca s teškoćama u razvoju i kroničnim bolestima | 100 |
| 3. | Djeca oba zaposlena roditelja | 50 |
| 4. | Djeca samohranih roditelja | 40 |
| 5. | Djeca jednoroditeljskih obitelj | 40 |
| 6. | Djeca koja su ostvarila pravo na socijalnu uslugu smještaja u udomiteljskim obiteljima | 30 |
| 7. | Djeca roditelja invalida Domovinskog rata | 20 |
| 8. | Djeca osoba s invaliditetom upisanih u Hrvatski registar osoba s invaliditetom | 20 |
| 9. | Djeca iz obitelji s troje ili više djece | 10 |
| 10. | Djeca roditelja koji primaju doplatak za djecu ili roditelja korisnika zajamčene minimalne naknade | 10 |

Bodovi utvrđeni po kriterijima iz prethodnog stavka zbrajaju se i na temelju ukupnog broja bodova utvrđuje se lista prioriteta na koju se redom stavljaju prijave podnositelja od većeg broja bodova do najmanjeg.

Ako i nakon primjene utvrđenih kriterija više prijava podnositelja ostvaruje isti broj bodova svrstavanje se obavlja po datumu rođenja djeteta, od starijeg prema mlađem.

Prednost pri upisu u okviru planiranog broja slobodnih mjesta po dobnim skupinama ostvaruje dijete s većim brojem bodova.

Zahtjev za upis podnositelja s manjim brojem bodova može ostvariti prednost upisa u odnosu na zahtjev podnositelja s većim brojem bodova, ukoliko za dijete s većim brojem bodova nema slobodnog mjesta u dobno pripadajućoj skupini u programu koji je roditelj izabrao.

Članak 6.

Djeca koja se tijekom pedagoške godine ispišu iz Vrtića, u novoj pedagoškoj godini nemaju nikakvu prednost pri upisu, već su u obvezi ponovnog upisa putem sustava e-upisi i za njih se utvrđuje broj bodova kao i za svu novoprimljenu djecu.

Članak 7.

Upis djece u programe Vrtića provodi se prema **Planu upisa** što ga za svaku pedagošku godinu donosi Upravno vijeće uz suglasnost:

* Osnivača Vrtića

U skladu s Planom upisa Vrtić svake godine objavljuje **oglas za redovni upis** **djece u Vrtić** (u daljnjem tekstu: Oglas) radi ostvarenja programa predškolskog odgoja.

Oglas se objavljuje:

* na oglasnim pločama centralnog Vrtića i područnih vrtića,
* na službenoj mrežnoj stranici Vrtića

Oglas mora sadržavati sve potrebne podatke za korisnike usluga Vrtića:

* vrijeme upisa i način, odnosno poveznicu za podnošenje upisne dokumentacije,
* vrste programa u koje Vrtić upisuje djecu,
* vrijeme i mjesta objave rezultata upisa.

Tijekom pedagoške godine u slučaju slobodnih kapaciteta za smještaj djece, Vrtić će objaviti oglas za naknadne upise u periodu od rujna tekuće do ožujka sljedeće kalendarske godine. Obavijest i termini naknadnih upisa objavit će se na službenim mrežnim stranicama i Oglasnoj ploči Centralnog Vrtića.

Članak 8.

Roditelj /skrbnik djeteta podnosi zahtjev za upis djeteta u Vrtić u roku navedenom na Oglasu / obavijesti za upis. Djeca koja se prvi put upisuju u Vrtić upisuju se putem sustava e-upisi.

Ukoliko roditeljima/skrbnicima treba pomoć u postupku elektroničke prijave u Vrtić, **za pomoć se mogu obratiti Vrtiću gdje će im biti pružena tehnička podrška.**

Uz zahtjev za upis prilaže se **obvezna dokumentacija definirana sustavom e-upisi.**

Dokaze o činjenicama važnim za ostvarivanje prednosti pri upisu (za djecu koja se prvi put upisuju u Vrtić):

1. dijete koje ima prebivalište ili boravište na području Vrtića - dokaz o prebivalištu / boravištu djeteta.
2. dijete s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja.
3. dijete oba zaposlena roditelja - potvrde poslodavca o zaposlenju, preslika ugovora o radu ili potvrda HZMO-a o radnom stažu.
4. dijete samohranog roditelja - dokaz o samohranosti: rodni list, smrtni list za preminulog roditelja i potvrda HZMO da dijete nije korisnik obiteljske mirovine, potvrda o nestanku drugog roditelja ili rješenje Zavoda za socijalni rad o privremenom uzdržavanju djeteta.
5. dijete jednoroditeljskih obitelji - presuda o razvodu braka ili odluka suda o povjeri djeteta na stanovanje ili izvješće o provedenom postupku obveznog savjetovanja pri Zavodu za socijalni rad ili drugi dokaz da drugi roditelj ne živi u zajedničkom kućanstvu.
6. dijete koje je ostvarilo pravo na socijalnu uslugu smještaja u udomiteljskim obiteljima - rješenje / potvrda Zavoda za socijalni rad.
7. dijete roditelja invalida Domovinskog rata - rješenje o statusu invalida Domovinskog rata ili potvrda nadležnog tijela.
8. dijete osobe s invaliditetom uvrštenih u hrvatski registar osoba s invaliditetom - dokaz da je roditelj uvršten u Hrvatski registar osoba s invaliditetom.
9. dijete iz obitelji s troje i više djece - dokaz/ rodni list svakog djeteta ili izvadak iz matice rođenih.
10. dijete roditelja koji primaju doplatak za djecu ili roditelja korisnika zajamčene minimalne naknade - rješenje/dokaz o pravu na doplatak za djecu odnosno zajamčenu minimalnu naknadu.

Roditelji koji se pozivaju na neki od kriterija za ostvarivanje prednosti, prijavi za upis dužni su priložiti odgovarajuću dokumentaciju.

Za točnost podataka iz prethodnog stavka ovog članka odgovorne su osobe koje su izdale dokumente, odnosno podnositelj zahtjeva. U slučaju osnovane sumnje u točnost podataka iz priloženih dokumenata Povjerenstvo koje obavlja upis može obaviti provjeru.

Podnositelji prijava koji nisu priložili odgovarajuće dokaze ne mogu se pozivati na prednost pri upisu.

Nakon isteka roka za podnošenje prijava za upis podnositelju zahtjeva se daje termin inicijalnog razgovora s roditeljem ili skrbnikom djeteta i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo Vrtića. Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

Članak 9.

Zahtjeve za upis razmatra Povjerenstvo za upis djece u Vrtić (u daljnjem tekstu: Povjerenstvo) kojeg imenuje Upravno vijeće Vrtića na rok od tri godine.

Povjerenstvo čine: ravnateljica i svi članovi stručne službe Vrtića, zdravstvena voditeljica, dva odgojitelja/ice, jedan predstavnik/ca Osnivača Vrtića u Upravnom vijeću Vrtića te predstavnik/ca roditelja u Upravnom vijeću Vrtića.

Povjerenstvo radi na sjednicama, a o radu Povjerenstva vodi se zapisnik. Zapisnik obavezno sadrži podatke o:

* vremenu i mjestu održavanja sjednice,
* broju prisutnih članova/ica na sjednici,
* odlukama prihvaćenim na sjednici,
* vremenu zaključenja sjednice,
* potpis predsjednika/ice Povjerenstva i zapisničara.

Povjerenstvo donosi odluke većinom glasova od ukupnog broja članova /ica.

Trajanje mandata članova Povjerenstva iz reda predstavnika/ca Upravnog vijeća vezan je uz mandat u Upravnom vijeću Vrtića.

Članak 10.

Povjerenstvo odlučuje o zahtjevima za upis djece u odgojno - obrazovni program na temelju:

* evaluacije prijava i priložene dokumentacije unutar sustava e-upisi,
* analize dostavljene dokumentacije,
* uvida u razvojne potrebe svakog djeteta,
* rezultata inicijalnog razgovora s roditeljima / skrbnicima djece (uz prisustvo djeteta/ce) koji obavlja stručno povjerenstvo Vrtića uz mogućnost konzultacije s vanjskim stručnjacima radi pribavljanja mišljenja i podataka važnih za odlučivanje.

Članak 11.

Povjerenstvo i ravnateljica dužni su dostaviti podatke o rezultatima upisa Upravnom vijeću vrtića i pravodobno izvijestiti Osnivača Vrtića.

Upravno vijeće donosi Odluku o upisu koja sadrži:

* broj prihvaćenih zahtjeva za upis djece u Vrtić
* broj odbijenih zahtjeva za upis djece u Vrtić
* broj slobodnih mjesta u programima Vrtića nakon utvrđenih rezultata upisa

Vrtić je dužan u roku od 30 dana od isteka roka za podnošenje zahtjeva za upis u Vrtić objaviti Odluku o upisu djece u Vrtić.

Odluka o upisu objavljuje se na oglasnoj ploči Centralnog Vrtića i službenoj mrežnoj stranici Vrtića.

Uz Odluku o upisu objavljuje se:

* lista upisane djece s popisom djece (identifikacijski broj - broj zaprimljenog zahtjeva i broj ostvarenih bodova - za djecu koja se prvi put upisuju u Vrtić),
* lista djece koja nisu upisana u Vrtić s popisom djece (identifikacijski broj - broj zaprimljenog zahtjeva i broj ostvarenih bodova).

Članak 12.

Sukladno Državnom pedagoškom standardu predškolskog odgoja i naobrazbe, u odgojno-obrazovne skupine s redovitim programom uključuju se, na temelju mišljenja stručnog povjerenstva osnovanog po propisima iz socijalne skrbi, stručnog povjerenstva Vrtića kao i odgovarajućih medicinskih i drugih nalaza, mišljenja i rješenja nadležnih tijela, ustanova i vještaka:

* djeca s lakšim teškoćama koja s obzirom na vrstu i stupanj teškoće, uz osiguranje potrebnih specifičnih uvjeta mogu svladati osnove programa s ostalom djecom u skupini, a uz osnovnu teškoću nemaju dodatne teškoće, osim lakših poremećaja glasovno-govorne komunikacije;
* djeca s težim teškoćama uz osiguranje potrebnih specifičnih uvjeta, ako je nedovoljan broj djece za ustroj odgojno-obrazovne skupine s posebnim programom.

Lakšim teškoćama smatraju se:

* slabovidnost,
* nagluhost,
* otežana glasovno-govorna komunikacija,
* promjene u osobnosti djeteta uvjetovane organskim čimbenicima ili psihozom,
* poremećaji u ponašanju i neurotske smetnje (agresivnost, hipermotoričnost, poremećaji hranjenja, enureza - noćno mokrenje, enkompreza - nekontrolirano pražnjenje crijeva, respiratorne afektivne krize), motorička oštećenja (djelomična pokretljivost bez pomoći druge osobe),
* djeca sa smanjenim intelektualnim sposobnostima (laka mentalna retardacija).

Težim teškoćama smatraju se:

* sljepoća,
* gluhoća,
* potpuni izostanak govorne komunikacije,
* motorička oštećenja (mogućnost kretanja uz obveznu pomoć druge osobe ili elektromagnetskog pomagala),
* djeca značajno sniženih intelektualnih sposobnosti,
* autizam,
* višestruke teškoće (bilo koja kombinacija navedenih težih teškoća, međusobne kombinacije lakših teškoća ili bilo koja lakša teškoća u kombinaciji s lakom mentalnom retardacijom).

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju, djecu sa zdravstvenim teškoćama i neurološkim oštećenjima, kao i djecu koja pri upisu imaju priložene preporuke stručnjaka donosi stručno povjerenstvo Vrtića.

Članak 13.

Veći broj djece od broja utvrđenog pedagoškim standardom i mjerilima za upis djece u pojedinu skupinu može biti upisan jedino uz suglasnost Osnivača Vrtića, ukoliko je Osnivač Vrtića prethodno osigurao uvjete i proširio postojeće kapacitete Vrtića za prihvat većeg broja djece.

Inicijativu za otvaranje nove skupine / skupina pokreće Upravno vijeće Vrtića, na prijedlog ravnateljice.

Odluku o otvaranju nove skupine / skupina donosi Osnivač Vrtića.

Članak 14.

Protiv Odluke o upisu podnositelji/ice zahtjeva imaju pravo žalbe.

Roditelj / skrbnik ima pravo žalbe u roku od osam dana od osmog dana od dana objavljivanja Odluke o upisu djece u Vrtić za redovne upise Upravnom vijeću Vrtića, a ravnateljici za naknadne upise.

Članak 15.

O žalbi za redovni upisni rok odlučuje Upravno vijeće u roku od osam dana od dana isteka roka za podnošenje žalbe, a o žalbi za naknadne upise ravnateljica Vrtića u roku od osam dana od dana isteka roka za podnošenje žalbe.

Žalbu koja nije pravovremena i koju nije podnijela ovlaštena osoba (roditelj / skrbnik djeteta), Upravno vijeće / ravnateljica će odbaciti.

Odlučujući o žalbi Upravno vijeće / ravnateljica može žalbu:

* odbaciti kao neosnovanu
* potvrditi Odluku o upisu
* uvažiti žalbu ukoliko je smatra osnovanom na način da se žalitelju/ici odredi novi broj bodova

Odluka Upravnog vijeća / ravnateljice donesena povodom žalbe je konačna.

Članak 16.

Po završetku žalbenog postupka utvrđuje se lista upisane djece - za djecu koja su upisana u Vrtić i lista odbijenih zahtjeva za upis djece u Vrtić - za djecu koja ne mogu biti upisana u Vrtić.

Obje liste objavljuju se na Oglasnoj ploči Vrtića i službenim mrežnim stranicama Vrtića.

Članak 17.

Na temelju liste upisane djece, djeca se upisuju u odgojno-obrazovne skupine, sukladno organizaciji rada za koju je zadužena ravnateljica Vrtića.

Članak 18.

Formirane odgojno-obrazovne skupine sa popisom djece (identifikacijski broj - broj zaprimljenog zahtjeva) i imenima odgojitelja - voditelja skupine objavljuju se na oglasnim pločama Centralnog Vrtića i Područnih vrtića, najmanje tri dana prije početka pedagoške godine.

Članak 19.

Tijekom pedagoške godine Vrtić objavljuje oglas za naknadne upise u periodu od rujna tekuće do ožujka sljedeće kalendarske godine ukoliko ima slobodnih kapaciteta.

Nakon provedenih naknadnih upisa, ravnatelj/ica donosi Odluku o upisu.

1. **MEĐUSOBNA PRAVA I OBVEZE DAVATELJA I KORISNIKA USLUGA**

Članak 20.

**Prava roditelja / skrbnika djeteta - korisnika usluga:**

* prije početka ostvarivanja programa biti upoznat s programom koji dijete pohađa i uvjetima pod kojim se on ostvaruje te koja su prava i obveze korisnika usluga u svezi s ostvarivanjem programa;
* putem individualnih razgovora i roditeljskih sastanaka biti redovito obaviješten o razvoju i napredovanju djeteta te biti uključen u različite oblike suradnje roditelja i Vrtića;
* sudjelovati u upravljanju Vrtićem na način utvrđen Zakonom i Statutom Vrtića, birati i biti biran za predstavnika roditelja u Upravnom vijeću Vrtića.

Članak 21.

**Dužnosti roditelja / korisnika usluga:**

* prilikom upisa djeteta u vrtić potrebno je podnijeti vrtiću potpunu upisnu dokumentaciju, uz predočenje točnih informacija o karakteristikama i potrebama djeteta koje su važne za njegovu sigurnost i zdravlje tijekom ostvarivanja programa i boravka u vrtiću;
* pravovremeno obavijestiti vrtić o promjenama razvojnog statusa djeteta i surađivati s vrtićem u postupcima promjene programa;
* u slučaju značajnijih promjena zdravstvenog ili razvojnog statusa djeteta koje tijekom ostvarivanja programa uoči stručni tim vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog programa, ako je to u interesu razvojnih potreba i sigurnosti djeteta, odnosno, sigurnosti i ostvarivanja odgojno-obrazovnog programa za ostalu djecu;
* osobno dovoditi i odvoditi dijete iz odgojne skupine ili pismeno izvijestiti odgojitelja/ice o punoljetnim osobama koje je ovlastio u slučaju svoje spriječenosti;
* nikada ne puštati dijete samo u vrtić ili ga uzeti iz vrtića bez javljanja odgojitelju (matičnom ili dežurnom);
* ne dovoditi dijete u vrtić bolesno;
* odazivati se pozivima na roditeljske sastanke i druge oblike suradnje s vrtićem u cilju praćenja razvoja i napredovanja djeteta;
* u slučaju potrebe ispisa djeteta iz vrtića potrebno je popuniti Zahtjev za ispis te ga predati stručnoj službi / tajnici.

Članak 22.

**Dužnosti Vrtića:**

* ustrojiti rad s djecom u jasličnim i vrtićkim skupinama, sukladno propisanom programu i standardu predškolskog odgoja;
* surađivati s obitelji djeteta u cilju praćenja razvoja i napredovanja djeteta;
* osigurati redovito izvještavanje korisnika usluga i njihovo sudjelovanje u upravljanju vrtićem, sukladno Zakonu i Statutu Vrtića;
* omogućiti zaštitu pojedinačnih prava korisnika usluga podnošenjem žalbe Upravnom vijeću Vrtića;
* upoznati korisnika usluga s pravom vrtića da vrtić može, u slučaju značajnih promjena zdravstvenog stanja ili razvojnog statusa djeteta kojeg uoči stručni tim vrtića, izmijeniti program i uvjete ostvarivanja programa za dijete, s tim da postupak promjene pokreće stručni tim na temelju praćenja stanja i potreba djeteta te na temelju provedene pedagoške opservacije, kao i dodatno obavljenih pretraga i mišljenja nadležnih službi, u interesu zadovoljavanja razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za ostalu djecu;
* upozoriti korisnika usluga da vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojne potrebe djeteta;
* u slučaju promjene ili otkazivanja programa uputiti korisnika usluga na daljnje postupanje i institucije koje će primjereno zadovoljiti potrebe djeteta;
* upozoriti korisnika usluga da vrtić zadržava pravo raspoređivanja djeteta iz jedne u drugu odgojno-obrazovnu skupinu, iz jednog u drugi objekt i posebnog organiziranja programa za vrijeme srpnja i kolovoza te u drugim posebnim okolnostima, ukoliko do njih dođe, tijekom pedagoške godine u svrhu racionalizacije poslovanja;
* upozoriti korisnika usluga da vrtić može otkazati ostvarivanje programa djetetu ako korisnik prekrši obveze utvrđene ugovorom ili općim aktom dječjeg vrtića.

Članak 23.

**Prilikom uključivanja djeteta u Vrtić roditelj / skrbnik obvezan je:**

* potpisati s Vrtićem ugovor o međusobnim pravima i obvezama davatelja i korisnika usluga predškolskog odgoja,
* potpisati suglasnost o ovlaštenim osobama koje mogu dovoditi i odvoditi dijete iz Vrtića (osim roditelja),
* potpisati suglasnost za izvođenje djece iz ustanove u svrhu provođenja odgojno-obrazovnog rada,
* potpisati privolu / suglasnost roditelja / skrbnika o korištenju osobnih podataka djeteta u pedagoškoj godini.

Ugovorom o uslugama predškolskog odgoja definiraju se međusobna prava i obveze davatelja usluga - Vrtića i korisnika usluga - roditelja / skrbnika djeteta, financiranje cijene izabranog programa, opravdane razloge za ispis djeteta iz Vrtića tijekom pedagoške godine i vrijeme na koji se ugovor potpisuje.

Ukoliko nisu ispunjene sve naprijed navedene obveze Vrtić zadržava pravo uskratiti korištenje usluga Vrtića.

1. **ORGANIZACIJA RADA S NOVOUPISANIM POLAZNICIMA VRTIĆA**

Članak 24.

Djeca upisana u Vrtić počinju ostvarivati programe Vrtića od 1. rujna tekuće godine ili tijekom pedagoške godine ako su upisani u naknadnom roku.

Procjenu o načinu uključivanja djece s teškoćama u razvoju u odgojne programe donosi ravnateljica i stručni tim Vrtića.

Članak 25.

Djeci se može osigurati prijelaz iz jedne u drugu odgojnu skupinu ukoliko u odgojnoj skupini koja se traži ima slobodnih mjesta, a uzrastom dijete pripada toj dobnoj skupini.

Vrtić može premjestiti dijete iz jednog u drugi Područni odjel zbog preseljenja roditelja ili nekog drugog objektivnog razloga, ako u tom odjelu postoje uvjeti za prihvat djeteta.

Članak 26.

Dijete može biti ispisano iz Vrtića na zahtjev roditelja / skrbnika u slučaju postojanja objektivnih razloga.

U slučaju ispisa djeteta iz Vrtića ravnatelj/ca donosi odlukom o ispisu djeteta.

Članak 27.

Vrtić može otkazati pružanje usluga roditeljima / skrbnicima koji se ne pridržavaju odredbi ugovora o međusobnim pravima i obvezama.

Članak 28.

Roditelji / skrbnici koji bez opravdanog razloga ne dovedu dijete u roku od 30 dana od početka nove pedagoške godine smatrat će se da su odustali od upisa te će dijete biti ispisano iz Vrtića.

Odluku o ispisu djeteta donosi ravnatelj/ica.

Članak 29.

Ovaj Pravilnik može se mijenjati i dopunjavati samo na način i u postupku u kojem je i donesen.

Članak 30.

Ovaj Pravilnik stupa na snagu dan nakon dana objave na Oglasnoj ploči Vrtića, a bit će objavljen i na službenoj mrežnoj stranici Vrtića.

Članak 31.

Stupanjem na snagu ovoga Pravilnika prestaje važiti Pravilnik o upisu djece u Dječji vrtić Ploče; KLASA: 601-02/23-02/01, UR.BROJ: 2165-08-05-23-345 od 14.3.2023. godine.

Predsjednica UV DV Ploče:

Jelena Franić

Pravilnik o upisu djece u Dječji vrtić Ploče objavljen je na oglasnoj ploči vrtića dana 31.05. 2024. godine, a primjenjuje se od 01.06.2024. godine.

Zamjenica ravnateljice DV Ploče:

Snježana Merdžan

KLASA: 601-02/24-02/01

UR.BROJ: 2165-08-05-24-636

Ploče, 31.05. 2024. godine